ZAPISNIK

5. seje **SVETA ZAVODA** Vrtca Tržič, ki je bila v torek, 20. 6. 2017, ob 17. uri v zbornici enote Palček.

Prisotni člani sveta zavoda:

Jure Zadnikar – predsednik Sveta zavoda Vrtca Tržič, predstavnik staršev, Vesna Polajnar – podpredsednica sveta zavoda Vrtca Tržič, predstavnica zaposlenih Vrtca Tržič, Urška Jerman – predstavnica zaposlenih Vrtca Tržič, Marija Langus – predstavnica zaposlenih Vrtca Tržič, Mira Čemažar – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Nevenka Cotelj – predstavnica občine ustanoviteljice,

Drugi prisotni: mag. Nataša Durjava – ravnateljica Vrtca Tržič, Metka Kočar – računovodkinja Vrtca Tržič, Kristina Lindav – poslovna sekretarka Vrtca Tržič, zapisnikar

Opravičeno odsotni: Maja Meglič Klemenčič – predstavnica staršev, Anže Perčič – predstavnik občine ustanoviteljice, Senta Lorenčič – predstavnica staršev

Neopravičeno odsoten: Anton Kramarič – predstavnik občine ustanoviteljice

**DNEVNI RED:**

1. Pregled zadnjega zapisnika in realizacija sklepov zadnje seje (Jure Zadnikar).
2. Evalvacija strokovnega dela Vrtca Tržič v šolskem letu 2016/2017 (mag. Nataša Durjava).
3. Pobude, predlogi, vprašanja.

**Ad 1.**

Predsednik sveta zavoda Vrtca Tržič je pozval k potrditvi dnevnega reda in po soglasni potrditvi prešel na pregled zadnjega zapisnika.

Mira Čemažar je vprašala glede namenjanja sredstev dohodnine za enoto Deteljica. Tatjana Blaži in ravnateljica mag. Nataša Durjava pojasnjujeta, da navedeno v prejšnjem zapisniku drži, torej da se sredstva zdaj zbirajo za enoto Deteljica. Mira Čemažar prosi, da se v nadaljevanju umesti v finančni plan tudi igralo za enoto Palček. Tatjana Blaži pove, da so vse predvidene investicije že v finančnem planu in da bodo izvedene, ko bo možno. Mira Čemažar nato izpostavi tla na terasah pri najmlajših v enoti Palček. Pozdravlja rešitev s penami za na tla, pove pa, da to po njenem mnenju ni rešitev na dolgi rok. Mira Čemažar sprašuje še glede preusmeritve signala alarma enote Palček na hišnika. Urška Jerman pove, da je vse dogovorjeno v izvedbi; direktna povezava ni bila možna, pridobili smo vmesnik za prenos signala, katerega pridobitev je bila pogojena z zbiranjem ponudb za najugodnejšega ponudnika, zato je tudi trajalo nekoliko dlje. Urška Jerman poudarja, da ostaja vse enako glede vklapljanja in izklapljanja alarma, le da se bo signal zdaj javljal vodji enote in hišnikoma.

Mira Čemažar je vprašala še glede klančin za sestop z vozički s pločnika. Jure Zadnikar je pojasnil, da se je posvetoval s predstavnikom pristojnega urada občine, ki je povedal, da je v načrtu krožišče pri Mercatorju in bo ureditev cestne infrastrukture v sklopu načrta tega križišča.

Drugih vprašanj ni bilo.

**Sklep:** Zapisnik 4. seje Sveta zavoda Vrtca Tržič je bil sprejet.

**Ad 2.**

Ravnateljica se je v poročilu o evalvaciji strokovnega dela osredotočila na področje opazovanja strokovnega dela, ki je bilo v iztekajočem se letu na področju zgodnjega opismenjevanja, tudi z mednarodnim sodelovanjem. Potekalo je tako, da so strokovni delavci najprej dobili navodila, se pripravili, nato pa so bili spremljani po dvakrat s strani ravnateljice in pomočnice ravnateljice (52-krat). Možnost medsebojnega spremljanja je bila koriščena 11-krat. Za potrebe opazovanja je bil pripravljen opazovalni list, na podlagi le-teh pa analiza spremljanj. Analiza kaže, da imamo v vrtcu številne primere odlične prakse, da so se strokovni delavci poglobljeno posvetili razvojnim mejnikom, da je bila večina pozorna na jezik. Vidne so pozitivne spremembe v prostoru, tudi pri izbiri kakovostne literature. Pri izvedbi dejavnosti se še vedno v preveliki meri pojavlja frontalna oblika dela, premalo individualizacije, premalo namenjenega časa za odgovore, preveč poseganja v otrokovo ustvarjalnost. Veliko več pa je spremljanja grafomotorike in senzomotorike. Opažene so bile še vedno težave s subjektivnimi prepričanji in premalo strokovnega znanja. Opaža, da nekateri strokovni delavci menijo, da so analize in evalvacije bolj ali manj odveč, tudi študij strokovne literature, torej je tu potrebne zelo veliko spodbude. Ravnateljica vse omenjeno vidi kot neizogibno. Pri načrtovanju je treba doseči, da se izhaja iz otrok.

Druga pripravljena analiza na področju spremljanja dela je bila analiza samoevalvacije, prav tako po temah opismenjevanja. Izsledki so, da se strokovni delavci pomena standarda govora zelo zavedajo, velja zavedanje, da mora biti skrb za pismenost naravno vpletena v dejavnosti. Strokovni delavci navajajo visoko ozaveščenost glede pomembnosti neverbalne ob verbalni komunikaciji, upoštevanje tako jezikovnih kot nejezikovnih odzivov. Izražajo pa pomanjkanje skrbi za svoje glasilke, higieno le-teh, spoštovanje tišine. Med vzgojitelji in pomočniki vzgojiteljev praktično ni razlike v višini samoocen, pri čemer so se pomočniki vzgojiteljev ocenili malenkostno višje kot vzgojitelji. Pristop spodbuja strokovno avtonomijo na tem področju, pomembno je, da smo pozorni in primerno kritični do sebe in sodelavcev, saj le na takšen način lahko napredujemo in gradimo svoje znanje. Ravnateljici so se zdele ocene visoke in je zaprosila še en vrtec za evalvacijo in ocene. Analizo njihovih ocen in primerjalno, vključno s svojima ocenama, bosta s pomočnico ravnateljice še pripravili.

Pregled dokumentacije po skupinah kaže, da se opazovanje otrok različno dokumentira, nekateri zapisi so dobri in o vseh otrocih, ponekod so izpolnjene le opazovalne liste – tu gre za strokovno avtonomijo delavca, ki ob sledenju skupnim smernicam išče svoj način spremljanja in beleženja. Kjer je potrebna spodbuda, pomoč, komentar, se to tudi ponudi.

Tatjana Blaži je predstavila analizo dela strokovnih aktivov; v iztekajočem se letu je delovalo 5 strokovnih starostnik aktivov (SSA), saj se je aktiv strokovnih delavk, delajo z najmlajšimi otroki, razdelil na dva ločena SSA.. Srečali so se po 6-krat. Na začetku so skupaj načrtovali dejavnosti. Poudarek je bil na Tržiču in okolici, opazovanju voda, sodelovanju s TPIC-em Tržič, Turističnim društvom Tržič, tudi pri prireditvah. Mnenje strokovnih delavcev je, da so zrasli na strokovni ravni, kar pogojuje tudi študij literature, to leto osredotočen na zgodnje opismenjevanje. Predstavitve strokovne literature se bo spodbujalo tudi v prihodnje. Zadnji aktiv je bil namenjen refleksiji in evalvaciji z metodo šestih klobukov, razmišljanj ali spin analiz. Vsi aktivi so izrazili podobna mnenja; strokovnim delavcev je všeč, da so slišani, upoštevani znotraj aktiva, da je delovna klima pozitivna. Zaznane pomanjkljivosti so npr. vsebinska prenasičenost, bolniške odsotnosti, kako vključevati nove informacije. Pridobili smo kar nekaj smernic za prihodnje delo, ki se vsako leto stopnjuje, napredek je viden.

Ravnateljica je povedala, da je pred sejo sveta zavoda na seji sveta staršev bila predstavljena analiza mnenj staršev, pridobljenih s spin analizo na roditeljskih sestankih (povzetek je priloga zapisnika). Ravnateljica je povzela, da je bilo s strani staršev veliko predlogov na organizacijskem področju, nekatere ugotovitve se pojavljajo enkrat v rubriki slabosti, drugič kot prednosti. Omenjajo nezaželene kadrovske menjave, želijo več dodatnih dejavnosti, več prostorov, telovadnice, opažajo preobremenjenost strokovnih delavcev, slabo komunikacijo strokovnega kadra, želijo si boljše odzivnosti, manj birokracje. Pripombe so bile izražene na poletno organizacijo dela, zato bodo smernice za poletno delo, ki bodo posredovanje na vzgojiteljskem zboru, temeljile tudi na opozorilih staršev. Pohvalili so vrtec na odnosni ravni, da imamo kader, ki je strokoven, ljubezniv, skrben. Pohvalijo pestre dejavnosti, povezovanje z okoljem, prireditve – aspekt spodbujanja socialnih veščin otrok. Predlagajo individualizacijo, izhajanje iz posameznega otroka. To se lepo pokriva s smernicami za naslednje šolsko leto. Želijo, da ohranjamo posluh za jezik. Izziv je bolj poglobljeno delo znotraj skupine. Nekateri izpostavljajo neodgovorno ravnanje staršev. Povzetek bo posredovan kot pismo staršem po mailing listi. Poglobljene analize bodo dobile vzgojiteljice za načrtovanje prihodnjega dela.

Vprašanj ni bilo.

Ad 3.

* Tatjana Blaži je povedala, da se predvidoma v ponedeljek, 26. 6. 2017, pričenjajo dela za menjavo strehe enote Palček. Kdaj točno se začnejo dela, bomo izvedeli na sestanku v petek, 23. 6., starši in zaposleni bodo nemudoma obveščeni. Doda še, da si želimo doslednih odjav otrok, ki bodo poleti vrtec obiskovali, za 14. avgust, dan pred praznikom.
* Mira Čemažar se je zahvalila ravnateljici in svetu zavoda za potrditev koriščenja kart za plavanje v bazenu na Bledu v zimskih mesecih, saj je to res dobrodošla aktivnost, pozitivno sprejeta. Prav tako je dobrodošlo omogočanje plavanja na Gorenjski plaži.
* S strani občine ustanoviteljice smo prejeli soglasje za spremembo poimenovanja delovnega mesta Administrator V v Knjigovodja V. Za soglasje je vrtec zaprosil, ker je to poimenovanje bolj smiselno glede na opis delovnega mesta. Pridobljeno je bilo tudi pozitivno mnenje SVIZA Vrtca Tržič (soglasji v prilogi). Ker preimenovanje delovnega mesta pomeni spremembo priloge Pravilnika o sistemizaciji in notranji organizaciji delovnih mest v Vrtcu Tržič, mora Svet zavoda Vrtca Tržič le-to potrditi Predsednik sveta zavoda je zaprosil člane za potrditev.

**Sklep:** Svet zavoda Vrtca Tržič se strinja s spremembo Pravilnika o sistemizaciji in notranji organizaciji delovnih mest Vrtca Tržič.

* Ravnateljica je povedala, da je vrtec zaprosil občino ustanoviteljico za dodatno zaposlitev, in sicer osebe za nadomeščanje bolniških odsotnosti ob utemeljitvi, da imamo med strokovnimi delavci 27 takih, ki jim po 62. členu ZOFVI velja pravica zmanjšanja vzgojnega dela za 2 uri tedensko. Zaenkrat imamo ustno potrditev s strani župana.

Občina ustanoviteljica bo nadomeščanja spremljala, obveščali jih bomo, koga ta oseba nadomešča. Ravnateljica hkrati pove, da je bila s strani občine pozvana, da je dolžna poskrbeti, da se bolniške odsotnosti kontrolira. Predsednik sveta zavoda Jure Zadnikar opominja, da to lahko negativno vpliva na vzdušje v zavodu, zato je treba paziti na nivo preverjanja. Predsednik sveta zavoda poziva tudi, naj notranjega pravilnika, ki bo to področje urejal, ne pripravlja vrtec sam, ampak izurjen pravnik.

Vesna Polajnar je s šopkom rož izrazila zahvalo ravnateljici za dobro delo v iztekajočem se šolskem letu.

Zaključili smo ob 18. uri.

Naslednja seja Sveta zavoda Vrtca Tržič bo v začetku prihodnjega šolskega leta.

Zapisnikar: Predsednik Sveta zavoda Vrtca Tržič

Kristina Lindav Jure Zadnikar

Ravnateljica Vrtca Tržič . mag. Nataša Durjava